समस्या यह है कि जो आधुनिक भारत को व्यवस्थित कर रहे हैं वह भी जाति, धर्म और लिंग के आधार पर अंतर करने में विश्वास रखते हैं. तो इस स्तर पर आधुनिक और लोकविद्याधर समाज खूब मेल खाता है और इस कारण से पैरवी की प्रक्रिया जारी होती है और चलती ही रहती है. इस कारण लोकविद्याधर समाज में लोगों का आपसी द्वेष धर्म और जाति के नाम पर बढ़ता है ; और आधुनिक समाज का प्रभुत्व इनके ऊपर बना रहता है क्योंकि किसी भी पैरवी का निष्कर्ष तो देने वाले के हाथ में होता है न कि लेनेवाले के. यह आधुनिक पुरुष जब खुद की जाति और धर्म के लोकविद्याधर के साथ सहानुभूति जताता है तो निश्चित ही अन्य जाति और धर्म के लोकविद्याधरों की अवहेलना करता है. इस प्रक्रिया से जातियों ( किसी भी धर्म ) का आपसी द्वेष और बढ़ जाता है जिससे हानि लोकविद्याधर को और फायदा आधुनिक पुरुष को होता है. यह और बात है कि यही आधुनिक पुरुष अपनी निजी जिंदगी और कार्य क्षेत्र में जाति, लिंग और धर्म से सर्वोपरि होकर व्यवहार करता है ; इस तरह दोनों तरफ से इसका ही फायदा होता है. इस प्रकार के रिश्तों को तोड़ने की जरूरत है . इसकी पहल तो लोकविद्याधर समाज को ही करनी होगी .